Evaluation of the diagnostic utility and usability of a virtual reality cognitive screening test for Greek older adults visiting public general hospitals
Authors: Ζυγούρης Στέλιος 
Published: September 2021

Αυτή η διδακτορική διατριβή εστιάζει στην χρήση των νέων τεχνολογιών για τον εντοπισμό της προ-κλινικής άνοιας στα γενικά νοσοκομεία. Η υπο-διάγνωση της άνοιας παραμένει ένα σοβαρό πρόβλημα και στην κοινότητα και στα νοσοκομεία. Η επιβαρυμένη καθημερινή ρουτίνα των γενικών νοσοκομείων και ο περιορισμένος αριθμός ειδικών (νευρολόγων και νευροψυχολόγων) δεν επιτρέπει την αποτελεσματική σάρωση ασθενών που ανήκουν σε ομάδες υψηλού κινδύνου για την άνοια. Η αδιάγνωστη άνοια σε ένα νοσοκομειακό περιβάλλον μπορεί να έχει αρνητική επίδραση σε κάθε πλευρά της νοσηλείας από την συμμόρφωση στη θεραπεία μέχρι την επικοινωνία ανάμεσα σε γιατρούς και ασθενείς και μπορεί να προκαλέσει σημαντικό άγχος και επιβάρυνση σε ασθενείς, συγγενείς και στο προσωπικό του νοσοκομείου. Πιο συγκεκριμένα αυτή η διατριβή εξετάζει την αποτελεσματικότητα της αυτοχορηγούμενης ηλεκτρονικής σάρωσης για άνοια και τις στάσεις των νοσηλευτών από ελληνικά δημόσια γενικά νοσοκομεία απέναντι στην ηλεκτρονική σάρωση για άνοια. Η αυτοχορηγούμενη έκδοση της ηλεκτρονικής δοκιμασίας σάρωσης Virtual Supermarket Test (VST) αξιολογήθηκε στα πλαίσια αυτής της διατριβής. Αρχικά δοκιμάστηκε ένα μοντέλο απομακρυσμένης αυτο-σάρωσης όπου ηλικιωμένοι χρησιμοποίησαν μία παλαιότερη μη αυτοχορηγούμενη έκδοση του VST, μόνοι τους στο σπίτι τους για ένα μήνα, και διαχρονικά δεδομένα της επίδοσης τους χρησιμοποιήθηκαν για τον εντοπισμό της ήπιας νοητικής διαταραχής (ΗΝΔ). Μία δεύτερη μελέτη αξιολόγησε την διαγνωστική ικανότητα της πλήρως αυτοχορηγούμενης έκδοσης του VST για τον εντοπισμό της ΗΝΔ σε ένα δείγμα ηλικιωμένων με υποκειμενική νοητική διαταραχή. Για την αξιολόγηση των στάσεων των νοσηλευτών από ελληνικά δημόσια γενικά νοσοκομεία απέναντι στην ηλεκτρονική σάρωση για άνοια διενεργήθηκε μία μελέτη για την κατασκευή και την στάθμιση σχετικού ερωτηματολογίου. Μία δεύτερη μελέτη αξιολόγησε τις στάσεις ενός ικανοποιητικά μεγάλου αριθμού νοσηλευτών από ελληνικά δημόσια γενικά νοσοκομεία. Τα αποτελέσματα αυτών των μελετών έδειξαν ότι η αυτο-σάρωση για την ΗΝΔ είναι εφικτή. Έδειξαν επίσης ότι η πλήρως αυτοχορηγούμενη έκδοση του VST μπορεί να εντοπίσει αξιόπιστα την ΗΝΔ σε ένα δείγμα ηλικιωμένων με υποκειμενική νοητική διαταραχή και να ξεπεράσει σε διαγνωστική ακρίβεια καταξιωμένες κλασσικές δοκιμασίες σάρωσης για την ΗΝΔ στο ίδιο δείγμα. Επιπρόσθετα έδειξαν ότι το ερωτηματολόγιο που δημιουργήθηκε για να αξιολογήσει τις στάσεις των νοσηλευτών από ελληνικά δημόσια γενικά νοσοκομεία απέναντι στην ηλεκτρονική σάρωση για άνοια είναι ένα αξιόπιστο εργαλείο με καλές ψυχομετρικές ιδιότητες. Τέλος έδειξαν ότι η στάση των νοσηλευτών απέναντι στην ηλεκτρονική σάρωση για άνοια είναι θετική και κατέγραψαν πιθανά εμπόδια στην εφαρμογή της σε γενικά νοσοκομεία. Συνολικά, τα αποτελέσματα των μελετών που συμπεριλαμβάνονται σε αυτή τη διατριβή επιβεβαιώνουν την διαγνωστική χρησιμότητα της αυτοχορηγούμενης ηλεκτρονικής σάρωσης για άνοια και υποστηρίζουν την μελλοντική ένταξη της στα ελληνικά δημόσια γενικά νοσοκομεία εφόσον αντιμετωπιστούν τα πιθανά εμπόδια.